Hopitaly Anosy Avaratra

= CHRD Anosy Avaratra =

Ny **CHRD [[Anosy Avaratra]]** na ny **Centre Hospitalier de Référence de District Razanakombana Anosimiarinimerina** dia hopitalim-panjakana iray ao amin'ny distrikan'Antananarivo Avaradrano, ao amin'ny faritra Analamanga, eto Madagasikara. Iray amin'ireo hopitaly manome fitsaboana fototra sy ankapobeny ho an'ny mponina ao amin'ny distrika izy sady iray amin'ny toera-pitsaboana anisan'ny maharitra teto amin'ny firenena ihany koa. Ao amin'ny kaominina ambanivohitra Anosy Avaratra no misy azy ary afa-misitraka fitsaboana ao avokoa ny mponina mipetraka manodidina iny faritra iny. Ahitana CSB 2 na Centre de Santé de Base manome tolotra ara-pitsaboana maimaimpoana ihany koa ao amin'ny ilany atsimo amin'ny faritry ny hopitaly Anosy Avaratra. 

## Fampahafantarana ankapobeny

## Tantara
Tamin'ny **14 Oktobra 2016**, dia novaina tamin'ny fomba ofisialy ny anaran'ny hopitaly araka ny **didy hitsivolana laharana** **21443/2016** avy amin'ny Ministeran'ny Fahasalamam-bahoaka. Nanomboka teo dia nantsoina hoe ***CHRD Razanakombana Anosimiarinimerina*** ny toeram-pitsaboana, ho fanomezam-boninahitra ny dokotera Razanakombana.

## Asa sy andraikitra
Amin’ny maha-CHRD azy, dia manome tolotra ara-pitsaboana isan-karazany ho an'ny mponina ao amin'ny distrika ny hopitaly, manampy amin'ny:

* Fitsaboana vonjy taitra
* Toeram-piterahana
* Fanaraha-maso ny fahasalaman'ny reny sy zaza
* CSB II (Centre de Santé de Base na Foibe Ara-pitsaboana Ifotony)
* Fandidiana, manana efitra fandidiana ny hopitaly
* Toeram-pitsaboana nify
* Tolotra famindrana marary (ambulance) ho any amin'ireo CHRR na CHU

## Fitsaboana vonjy taitra
Ahitana fitsaboana vonjy taitra ihany koa ao amin'ny hopitaly Anosy avaratra, izay manome fitsaboana haingana sy maika atao amin’ny marary na olona tratry ny loza na aretina tampoka, izay mitaky fandraisana andraikitra haingana. Toy ny hopitaly rehetra dia misy dokotera 24/7 foana ao amin'ny hopitaly.

## Toeram-piterahana (maternité)
Ao amin’ny hopitaly Anosy Avaratra dia misy toeram-piterahana manokana izay mandray an-tanana ny reny bevohoka sy ny zaza vao teraka. Ity toeram-pitsaboana ity dia manana fitaovana fototra ilaina amin’ny fiterahana sy mpiasan’ny fahasalamana, toy ny mpampivelona sy dokotera, izay manome fikarakarana sy fanaraha-maso amin’ny fomba araka ny fenitra. Manampy amin’ny fanatsarana ny fahasalaman’ny reny sy ny zaza ny fisian’ity toeram-piterahana ity, indrindra ho an’ireo mponina any amin’ny faritra Anosy Avaratra sy ny manodidina, satria manamaivana ny dia lavitra sy manampy amin’ny fisorohana ny olana mety hitranga mandritra ny fiterahana.

## Fanaraha-maso ny fahasalaman’ny reny sy zaza
Manome tolotra **fanaraha-maso ny fahasalaman’ny reny sy zaza** ihany koa ny hopitaly, izay natokana hiantohana ny fahasalaman’ny reny bevohoka sy ny zaza vao teraka hatrany am-pahaterahana ka hatrany amin’ny taona voalohany na dimy taona voalohany amin’ny fiainan’ny zaza. Manana mpitsabo manokana momba ny zaza ny hopitaly Anosy Avaratra. Manaramaso ny fitomboan’ny zaza, ny fanaovana vaksiny, ny fitsirihana sy fanarahamaso ny toe-pahasalaman’ny reny bevohoka (toy ny fanarahamaso ny tahan’ny tosi-drà sy ny toe-javatra mety hiteraka olana amin’ny fitondrana vohoka sy ny fiterahana, ary ny fanomezana torohevitra momba ny sakafo sy ny fikarakarana ny fahasalamana. Ny tanjona dia ny hisorohana ny aretina sy ny fahasarotana mety hiseho mandritra ny fitondrana vohoka sy ny fiterahana ary ny fiainana voalohany amin’ny zaza.

## CSB II (Centre de Santé de Base na Foibe Ara-pitsaboana Ifotony)

Ahitana CSB II ihany koa ao amin'ny hopitaly Anosy Avaratra izay ahafahan'ny olona misitraka tolotra fahasalamana maimaim-poana  ho fanatsarana ny rafitry ny fahasalamana eny ifotony. 

## Efitra fandidiana (Bloc opératoire) ao amin'ny hopitaly Anosy Avaratra
Ahitana efitra fandidiana natokana ho an’ny fitsaboana sy fandidiana  ihany koa ao amin'ny hopitaly Anosy Avaratra, toy ny fandidiana ho an’ny reny bevohoka. Manana fitaovana sy rafitra ara-pitsaboana maoderina izay manampy amin’ny fanatanterahana fandidiana isan-karazany toy ny cesarienne, fandidiana vavony, fandidiana kambon-tenda, fandidiana kambon-tsinay na "appendecite".

## Toeram-pitsaboana nify (dentisterie)
Ahitana toeram-pitsaboana nify ihany koa amin'ny hopitaly Anosy Avaratra, ao anatin'izany ny fanesorana nify, ny fanadiovana sy ny fikolokoloana ny nify ho fanatsarana ny rafitry ny fahasalamana eny ifotony. 

## Tolotra famindrana marary (ambulance) ho any amin'ireo CHRR na CHU
Amin'ny maha hopitaly azy, dia manana fiara fitaterana marary ny hopitaly, ho an'ny fandidiana na ny fitsaboana tsy  vita eo an-toerana (ao amin'ny hopitaly), dia efa misy ny fiara fitaterana marary mitondra mankany an-drenivohitra. 

## Aretina Covid-19
Krizy manerantany ny valanaretina COVID‑19, izay niely indrindra tamin’ny taona 2020, natokana ho iray amin’ireo hopitaly lehibe sy manandanja handraisana sy hitsaboana ireo marary voan’ny coronavirus ny hopitaly Anosy Avaratra. Nananganana tranolay manokana hanaovam-bakisiny ny tokotany malalaka anatin'ny faritry ny CSB II. Maro ireo fikarakarana ara-pahasalamana nataon'ny hopitaly Anosy Avaratra ho an’ireo olona voan’ny covid, anisan’izany ny fanarahamaso akaiky ny toe-pahasalamana, ny fitsaboana manokana, ny fanomezana fitaovana ilaina amin’ny fifohana rivotra sy fanafody ho an'ny marary, ary ny fanaovam-bakisiny kosa ho an'ireo mbola tsy tratra nefa mitady izany.

Mametraka ny hopitaly Anosy Avaratra ho anisan'ny toeram-pitsaboana lehibe eto amin'ny firenena ny nanendrena azy ho toerana natokana hitsaboana ny COVID-19 ka nahazoany ny fanohanan’ny manampahaizana sy ny fampitaovana manokana hiadiana amin’ny valanaretina. 

Ankoatra izany, niara-niasa tamin’ireo sampan-draharaham-panjakana hafa misahana ny fahasalamana sy ireo fikambanana iraisampirenena koa ny hopitaly Anosy Avaratra nandritra io vanim-potoana sarotra io, nahazo fanohanana ara-teknika sy fitaovana maro hanamafisana ny fahafahany miatrika ny fielezan'ny valan'aretina COVID-19. Zava-dehibe ny ezaka natao tao amin’ity hopitaly ity tamin’ny fanampiana ny fitsaboana ireo marary sy tamin’ny fampihenana ny taham-pahafatesana ary tamin'ny fisorohana ny fiparitahan’ny valanaretina tao amin’ny faritra Anosy Avaratra sy ny manodidina.